Wiycie jak żech była takom frelkom jeszcze chodziłach do liceum w Rybniku. Dycki po lekcjach szli my se pochodzić trocha po Rybniku bo my mieli wiela czasu na autobus. Zaglondali my tyż do sklepow. A były to czasy kiedy zaczynało już brakować towaru.Beztoż jak kajś my widzieli kolejki to my tam zaro lecieli bo my byli strasznie ciekawi co tyż ciepli .Wiycie jak tak człowiek sie przydziwoł tym ludziskom to wiela sie ło nich dowiedzioł. Jedni stowali kejby yno se poklachać drudzy zaś kejby rychtyk coś dostać .Roz ciepli do sklepu szczewiki dlo bajtli i anc mig nie wiedzieć skond slecieli sie ludzie.Prziszła tyż tako baba ze dzieckami i piyrszo sie ryje do kolejki .A stoła tam tyż tako paniczka gryfno jak diobli wymalowano szkuty to miała jak by wylazła łod frizijera ale stoła se spokojnie we łogonku a ta s tymi dzieckami na nia że łona tu była i mo sie i cofnonć bo je z dzieckami a jedno trzimała na rynce a drugi trzimało sie jij kiecki Ta paniczka spokojnie ji tłumaczay że łona tu stoła a ta nic i jak nie chyci jom za łeb za kudły .Nie zapomna tego do końca życio bo ta paniczka miała peruka .Pod tom perukom ganc łyso.Musiała mieć jakoś choroba skory bo miała na łepie taki szpetne fleki.Nie chciała bych być w jeji skorze jak łona sie poczuła.Zrobiła sie czerwono na gymbie potym blado i zielono. Jak nie chyci tej s tymi dzieckami za szkrabikiel i kludzi jom za sklep .No nie wiym co potym było bo ciepli te szczewiki a ta paniczka puścili bez kolejki a ta s tymi dzieckami uciykła.Inszym zaś razym chodzili my se po rynku a boł tam sklep spożywczy .Podjechało auto z towarym toż my też polecieli łobejrzeć bo ludzie padali że prziwiyźli gołombki a my jak to taki frelki tyż stanyli w kolejce .Stoła przed nami tako starka trocha ślepo i gucho .
Jak my doszli do lady kejby kupić se te gołombki to ta starka kero stoła przed nami zaczyna wrzeszczeć.Jak sie potym okazało ta starka kupiła tyż te gołombki. Wziyna ta krałza z tymi gołombkami łoglondo łoglondo i niy może sie pochytać w końcu zaczyno wrzeszczeć Paniczko co żeście mi sprzedali wyście som cygana kaj som te młodziki jo yno widza kapusta .Taki to były czasy a dzisiej jak by my to pedzieli młodym to niy uwierzom pedzom że gupoty godomy .Tera ludzie majom towor a niy majom kasy a przed tym była kasa a niy było towaru .I widzicie jak to te czasy sie zmiyniajom .
R.Sobik
szl_Latn szl_Latn pol_Latn